《送苏桐柏南归》
明代·韩日缵

言念孟郁子，意气何豪雄。结发友苏生，夷鲍想□踪。

耽文惬神友，琢句或相攻。二子造我庐，来登四百峰。

嘉游未云乐，新诗感予衷。幽芬袭衿裾，草莱臭味同。

苏生中遘闵，华发倏已翁。绮角非所慕，周公岂足梦。

散诞羁靮外，拘束名教中。自谓一丘过，还希五岳踪。

我来谒承明，苏生欣我从。翛翛羽人姿，被褐常守冲。

谈谑寡俗调，韵谐丝与桐。诗癖仍未除，晚节乃逾工。

京国厌尘淄，归骑何倥偬。问子后会期，心盟保令终。

坐幄无谈宾，送子心忡忡。秋风吹客衣，怅望南飞鸿。

寄言孟郁子，勖哉令德崇。

作者简介：明广东博罗人，字绪仲。万历三十五年进士，除检讨。累迁至礼部尚书。时宦官用权，人皆畏其凶焰，独日缵坦然处之。后充经筵讲官，得熹宗称善。卒谥文恪。